KZN-premier het ‘g’n reg om buurtwagte te dreig’Cameron sê Zikalala is buite voeling met die werklikheid op voetsoolvlak. (Skermgreep: Twitter) Die organisasie Action Society het die KwaZulu-Natalse premier, Sihle Zikalala, gekritiseer vir sy opmerking die afgelope naweek dat die bedryf van buurtwagte voortaan fyn dopgehou en gereguleer gaan word. Dít nadat talle gemeenskappe voorverlede week tydens die oproer in KwaZulu-Natal self opgestaan het om hul buurte teen plundering en geweld te beskerm. Action Society sê die gemeenskappe het terugbaklei omdat die regering versuim het om hulle te beskerm en dat die premier “geen reg het om buurtwagte te dreig nie”. “Action Society loof die KwaZulu-Natalse buurtwagte vir hul heldhaftige optrede tydens die ongekende geweld wat onlangs in die provinsie ondervind is,” sê Ian Cameron, woordvoerder van Action Society. “Gemeenskapsveiligheidstrukture in KwaZulu-Natal het eiehandig en wettig die provinsie gestabiliseer, met geen of weinig steun van die regering nie. Die premier behoort hulle te bedank, nie te kritiseer of te ondersoek nie.” Cameron sê Zikalala is buite voeling met die werklikheid op voetsoolvlak. “As die regering se veiligheidsagentskappe nie in die eerste plek in die gedrang gebring is nie, sou dit nie nodig gewees het vir gemeenskappe om in te gryp waar wetstoepassingsowerhede nie net versuim het om op te tree nie, maar nie eens opgedaag het nie.” Cameron sê vyf dae nadat die onluste meestal in bedwang gebring is, het die regering steeds gesukkel om 2 500 soldate te mobiliseer om die polisie te help om wet en orde te herstel. Action Society sê die premier moet sy eie huis in orde kry en probeer nou soos ŉ redder van die provinsie onder geraakte gemeenskappe lyk, pleks daarvan om sy “rampspoedige mislukking” as premier te erken. “Zikalala en sy kantoor moet eers hul provinsiale en dan die plaaslike strukture ondersoek voordat enige skuld op buurtwagte gepak word. “Hy het geen mandaat om mense wat hul grondwetlike reg opeis om hulself en hul eiendom te beskerm te ondersoek, te reguleer of te beheer nie. Hy behoort eerder voorstelle te doen oor hoe hy proaktiewe stappe in die toekoms gaan verseker.” Cameron sê gemeenskappe, veral buurtwagte, het ná die plundering die geraakte gebiede help opruim, nog ŉ situasie waartydens Zikalala se kantoor tekortgeskiet het. “Wetsgehoorsame burgers wat hulself organiseer en mobiliseer moet die weg baan vir ŉ veiliger KwaZulu-Natal en selfs meer só, ŉ veiliger Suid-Afrika. Action Society moedig gemeenskappe aan om binne te raamwerk van die wet te organiseer en te mobiliseer.”